Diari Oficial de la Generalitat Valenciana


Sumari del DOGV 6248, del 19-04-2010 (2010/4208)

ORDE 25/2010, de 8 d'abril, de la Conselleria d'Educació, per la qual es convoquen ajudes econòmiques per a la promoció de l'ús del valencià en les produccions teatrals a la Comunitat Valenciana per a 2010.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6248

Data del DOGV
:   19-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4208


Data del document
:   08-04-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * espectacles

ORDE 25/2010, de 8 d'abril, de la Conselleria d'Educació, per la qual es convoquen ajudes econòmiques per a la promoció de l'ús del valencià en les produccions teatrals a la Comunitat Valenciana per a 2010. [2010/4208]
La Generalitat ha assumit el compromís de dirigir el procés de recuperació i de promoció de l'ús del valencià en els diversos àmbits de la societat valenciana i, per tant, vol ser impulsora de totes aquelles activitats i iniciatives que tenen com a objectiu potenciar i afavorir l'ús social del valencià.
Per això, els pressupostos de la Generalitat per a 2010 preveuen la convocatòria d'ajudes a la realització de produccions d'obres teatrals en valencià, la qual cosa incrementarà la presència del valencià en l'àmbit corresponent.
L'acció del Consell està basada en el compliment de les disposicions de l'Estatut d'Autonomia de la Comunitat Valenciana i de les de la Llei 4/1983, de la Generalitat, d'Ús i Ensenyament del Valencià, normes legals de les quals emana l'oficialitat del valencià, l'obligatorietat de protegir-ne la recuperació, de fomentar les manifestacions culturals i de dedicar una consideració especial a les que es fan en valencià.
Les ajudes d'esta convocatòria s'acullen al règim d'ajuda d'estat N 307/2009, corresponent al marc temporal comunitari aplicable a les mesures d'ajuda estatal per a facilitar l'accés al finançament (d'ara endavant Marc temporal) aprovat per la Comunicació de la Comissió de 17 de desembre de 2008 (DOUE 22 de gener de 2009/C16/01).
Per tot això, d'acord amb els preceptes dels articles 2.1 i 22 de la Llei 38/2003, de 17 de novembre, General de Subvencions (LGS), i de la disposició final primera del Reial Decret 887/2006, de 21 de juliol, que aprova el Reglament (RGS) de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991.
En virtut de les facultats que em conferix l'article 28 de la Llei 5/1983, de 30 de desembre, de la Generalitat, del Consell; vista la proposta de la secretaria autonòmica d'Educació de 4 de març de 2010, i de conformitat amb esta,
ORDENE
Primer
Es convoquen ajudes econòmiques destinades a la promoció de l'ús del valencià en les produccions teatrals que es realitzen a la Comunitat Valenciana.
Segon
S'aproven les bases de la convocatòria, el model de sol·licitud i dels documents que s'adjunten com a annex I, II i III.
Tercer
Les mencionades ajudes, per un import global màxim de 13.000 euros, aniran a càrrec de la línia T6610000 de l'aplicació pressupostària 54.76.02.273.75.0 del pressupost de la Generalitat per a 2010.
DISPOSICIÓ ADDICIONAL
Única
Les ajudes de la convocatòria queden subjectes a les condicions establides en el règim d'ajuda d'estat N 307/2009, règim temporal d'ajuda per a concedir quantitats limitades d'ajuda compatible, corresponent al Marc temporal i, en concret:
a) L'ajuda no superarà una subvenció en metàl·lic de 500.000 euros per empresa. Totes les xifres utilitzades constituïxen imports bruts, és a dir, abans d'aplicar-hi els impostos i les altres retencions; quan l'ajuda es concedix d'una altra forma que no siga la subvenció, l'import de l'ajuda és l'equivalent en subvenció bruta, calculat segons la reglamentació comunitària en vigor, utilitzant els mètodes de càlcul notificats i aprovats per la Comissió.
b) L'ajuda només podrà atorgar-se a empreses que no estaven en crisi l'1 de juliol de 2008. Sí que pot aplicar-se a empreses que no estaven en crisi en esta data, però que han començat a estar en crisi posteriorment, com a conseqüència de la crisi econòmica i financera.
c) Este règim d'ajudes no s'aplica a les empreses actives en el sector de la pesca. El règim d'ajudes no s'aplica a les empreses actives en la producció agrícola primària. Pot aplicar-se a les empreses especialitzades en la transformació i comercialització de productes agrícoles si l'import de l'ajuda s'establix en funció del preu o de la quantitat de productes d'este tipus comprats pels productors primaris o comercialitzats per les empreses afectades, o si la concessió de l'ajuda es condiciona a l'obligació de cedir-la totalment o parcialment a productors primaris.
d) Este règim d'ajudes no s'aplica a l'ajuda a l'exportació ni a les ajudes que afavorisquen els productes nacionals enfront dels productes importats.
e) Les ajudes acollides al Marc temporal únicament poden concedir-se com a màxim fins al 31 de desembre de 2010.
f) Abans de concedir l'ajuda, s'obtindrà de l'empresa beneficiària una declaració, en suport paper o electrònic, relativa a les altres ajudes de minimis i a les ajudes acollides al punt 4.2.2 del Marc temporal que haja rebut, i comprovar que eixa ajuda no situe l'import total de les ajudes percebudes per l'empresa durant el període de l'1 de gener de 2008 al 31 de desembre de 2010 per damunt del cim dels 500.000 euros.
Els cims d'ajuda fixats en la present disposició són aplicables tant si l'ajuda es finança parcialment amb recursos comunitaris com si es finança íntegrament amb recursos de l'Estat.
g) Les ajudes concedides en aplicació d'este règim no poden acumular-se amb ajudes ja cobertes pel Reglament (CE) 1998/2006 de la Comissió, de 15 de desembre, de minimis, per als mateixos costos elegibles. Si l'empresa ja ha rebut ajuda de minimis abans d'entrar en vigor el present règim, la suma de l'ajuda rebuda de la mesura prevista en el present règim i l'ajuda de minimis rebuda no pot superar els 500.000 euros per al període comprés entre l'1 de gener de 2008 i el 31 de desembre de 2010.
h) Les ajudes acollides al Marc temporal poden acumular-se amb altres ajudes compatibles o amb altres formes de finançament comunitari, sempre que es respecten les intensitats d'ajuda màxima indicades en les directius o en els reglaments d'exempció per categories aplicables. Els registres detallats de les ajudes concedides en virtut del present règim han de contindre tota la informació necessària per a determinar el compliment de les condicions establides; en particular, han d'haver demostrat que els beneficiaris no són empreses en crisi en data 1 de juliol de 2008. Esta informació ha de conservar-se durant 10 anys i ha de ser lliurada a petició de la Comissió.
DISPOSICIONS FINALS
Primera
Es delega en la secretària autonòmica d'Educació la facultat de resoldre la concessió d'estes ajudes, i se l'autoritza perquè, en l'àmbit de les seues competències, adopte les resolucions pertinents per l'execució d'esta orde.
Segona
Esta orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament un recurs de reposició, o bé s'hi podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició es podrà interposar davant del conseller d'Educació, en el termini d'un mes a comptar de l'endemà que es publique en el Diari Oficial de la Comunitat Valenciana.
b) En defecte de recurs de reposició, el recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà que es publique en el Diari Oficial de la Comunitat Valenciana.
València, 8 d'abril de 2010
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Serà objecte de subvenció la producció d'obres teatrals en valencià que es representen, durant el 2010, a la Comunitat Valenciana.
Primera. Beneficiaris
1. Podran optar a les ajudes les empreses del sector del teatre que estiguen legalment constituïdes.
2. No podran obtindre la condició de beneficiàries de les subvencions aquelles entitats en les quals concórrega alguna de les circumstàncies següents:
a) Haver sigut condemnades per sentència ferma a la pèrdua de la possibilitat d'obtindre subvencions o ajudes públiques.
b) Haver sol·licitat la declaració de concurs, haver sigut declarades insolvents en qualsevol procediment, trobar-se declarades en concurs, estar subjectes a intervenció judicial o haver sigut inhabilitades segons la Llei Concursal sense que haja conclòs el període d'inhabilitació fixat en la sentència de qualificació del concurs.
c) Haver donat lloc, per causa de la qual hagen sigut declarades culpables, a la resolució ferma de qualsevol contracte realitzat amb l'administració.
d) Estar sotmesa la persona física, els administradors de les societats mercantils o aquells que tinguen la representació legal d'altres persones jurídiques, en algun dels supòsits de la Llei 5/2006, de 10 d'abril, de conflictes d'interessos de membres del Govern i alts càrrecs de l'administració; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o en el cas de tractar-se de qualsevol dels càrrecs electes regulats en la Llei Orgànica 5/1985, de 19 de juny, del Règim Electoral General, en els termes que esta establix, o en la normativa autonòmica de la Comunitat Valenciana.
e) No trobar-se al corrent en el compliment de les obligacions tributàries o amb la Seguretat Social segons la normativa vigent.
f) Tindre la residència fiscal en un país o territori qualificat reglamentàriament com a paradís fiscal.
g) No trobar-se al corrent del pagament d'obligacions per reintegrament de subvencions.
h) Haver sigut sancionat per resolució ferma amb la pèrdua de la possibilitat d'obtindre subvencions segons la Llei 38/2003, de 17 de novembre, General de Subvencions (LGS), o la Llei General Tributària.
i) No podran accedir a la condició de beneficiàries les agrupacions previstes en el segon paràgraf de l'apartat 3 de l'article 11 de la LGS quan concórrega alguna de les prohibicions anteriors en qualsevol dels seus membres.
j) En cap cas no podran obtindre la condició de beneficiàries de les subvencions les entitats incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del Dret d'Associació.
k) No podran obtindre tampoc la condició de beneficiàries les entitats a les quals s'haja suspés el procediment administratiu de la inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, en la mesura en què no recaiga resolució judicial ferma en virtut de la qual puga practicar-se la inscripció en el registre corresponent.
Segona. Objectius i costos subvencionables
Els objectius de la convocatòria són subvencionar els costos de producció i de representació, en valencià, d'obres teatrals; ajudar econòmicament les entitats del sector teatral, i afavorir una major presència social del valencià.
La subvenció anirà destinada a sufragar, com a màxim, el 50% dels costos de la producció i de la representació de l'obra teatral.
Cada entitat només podrà presentar una sol·licitud de subvenció.
Tercera. Sol·licitud
Les instàncies, que s'han d'ajustar al model que figura en l'annex II, s'han de dirigir a la Secretaria Autonòmica d'Educació de la Conselleria d'Educació, i s'han de presentar, acompanyades de la documentació requerida en esta convocatòria, en el Registre General d'esta conselleria, en els de les direccions territorials d'Educació d'Alacant, Castelló o València, o per qualsevol altre mitjà dels que establix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas de presentar-la en una oficina de Correus, s'haurà de fer en un sobre obert perquè la instància siga datada i segellada abans de ser certificada i, en tot cas, s'haurà d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, d'acord amb la Llei 24/1998, de 13 de juliol, del Servici Postal Universal i de Liberalització dels Servicis Postals.
S'haurà de presentar una sol·licitud per cada obra.
La sol·licitud haurà de ser subscrita per qui tinga la capacitat legal de representació de l'entitat.
El model de sol·licitud estarà disponible en la Conselleria d'Educació i en Internet, .
El termini de presentació d'instàncies serà de 20 dies hàbils comptadors a partir de l'endemà de la publicació de la present orde en el Diari Oficial de la Comunitat Valenciana. Si a partir de l'endemà de la publicació de l'orde, en el termini de cinc mesos, no hi ha una resolució i una comunicació expressa sobre la sol·licitud, s'entendrà que ha sigut desestimada.
Quan la sol·licitud no reunisca els requisits establits en la present orde o no s'acompanye amb la documentació que, d'acord amb esta siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, es requerirà els interessats perquè, en un termini de 10 dies, n'esmenen la falta o aporten els documents preceptius, amb indicació que, si no ho fan així, es considerarà que desistixen de la seua petició, després de la resolució, que haurà de ser dictada en els termes que preveu l'article 42 de l'esmentada llei.
Quarta. Documentació que s'hi ha d'adjuntar
a) Fotocòpia compulsada de l'Acta de Constitució de l'Empresa o dels Estatuts de l'entitat que sol·licita l'ajuda.
b) En el cas de societat: certificat de la Secretaria de l'entitat de l'acord adoptat, per l'òrgan corresponent, o la referència de la norma estatutària en què es faculte la persona representant per a subscriure la sol·licitud.
c) Fotocòpia compulsada del CIF/NIF de l'entitat.
d) Fotocòpia compulsada del DNI de la persona que sol·licita l'ajuda.
e) Un exemplar del text escrit en valencià de l'obra per a la qual se sol·licita la subvenció.
f) Projecte de la producció i representació de l'obra per a l'any 2010, amb el pressupost detallat dels diferents conceptes i gastos. Se n'haurà de fer constar el format, la fitxa artística en la qual ha de constar la relació del personal que intervé en la producció, els actors i les actrius, la data prevista de l'estrena i el calendari previst de les actuacions.
g) Memòria de les activitats fetes per l'empresa durant els dos anys anteriors, en què s'han d'especificar les activitats de caràcter artístic realitzades i s'han d'indicar les produccions i les representacions efectuades en valencià.
h) Si la sol·licitud de subvenció supera la quantitat de 1.803,03 euros, s'haurà d'acompanyar amb els certificats, o amb l'acreditació d'haver-los sol·licitat a l'òrgan competent, d'estar al corrent amb les obligacions tributàries de l'Estat, de la Comunitat Valenciana i de la Seguretat Social, en referència al moment en què acabe el termini de presentació de sol·licituds, d'acord amb el que disposen els articles 22 i 23 del Reglament General de Subvencions (RGS). Els certificats d'estar al corrent en les obligacions tributàries i amb la Seguretat Social els obtindrà la Conselleria d'Educació de la Tresoreria General de la Seguretat Social, de l'Agència Estatal de l'Administració Tributària i de la Conselleria d'Economia, Hisenda i Ocupació, per mitjans telemàtics. L'acolliment, per part de la persona o entitat interessada, a esta norma comporta que s'autoritze expressament la Conselleria d'Educació per a sol·licitar-los a la Tresoreria General de la Seguretat Social, a l'Agència Estatal de l'Administració Tributària i a la Conselleria d'Economia, Hisenda i Ocupació (annex II, apartat H).
No obstant això, la persona sol·licitant podrà optar, en el moment de la sol·licitud, per denegar expressament l'autorització a la Conselleria d'Educació, la qual cosa comportarà que quedarà obligada a presentar ella mateixa els certificats.
i) Declaració responsable pertinent, que va incorporada en el model de la sol·licitud, segons el que establix la Llei General de Subvencions, el Reglament de Subvencions i l'article 3 de l'Orde de 30 de maig de 1996, abans mencionada (annex II, apartat D).
j) Aportar la declaració responsable de compliment de la norma sobre integració de persones amb discapacitat o, si és el cas, l'exempció, d'acord amb el que disposa el Decret 279/2004, de 17 de desembre, del Govern Valencià, pel qual es regulen les mesures en els procediments de contractació administrativa i de concessió de subvencions per al foment de l'ocupació de les persones amb discapacitat (annex II, apartat E).
k) Declaració d'ajudes rebudes en l'exercici fiscal present i en els dos exercicis fiscals anteriors (annex II, apartat F).
l) Declaració del fet que l'empresa no estava en situació de crisi en data d'1 de juliol de 2008 i les altres declaracions corresponents al Marc temporal (annex II, apartat G).
m) Manteniment de tercers (annex III).
La presentació de sol·licituds per a optar a les ajudes suposa l'acceptació formal de les condicions de la convocatòria.
Quinta. Comissió Tècnica
Les sol·licituds seran estudiades i avaluades per la Comissió Tècnica. La Comissió, com a òrgan col·legiat, serà presidida pel cap de l'Àrea de Política Lingüística, i en formaran part: el cap del Servici de Promoció Social del Valencià, una persona representant de Teatres de la Generalitat nomenada per la secretària autonòmica d'Educació, una persona tècnica del Servici de Promoció Social del Valencià i la cap del Negociat de Promoció Social del Valencià, que exercirà com a secretària. En cas de produir-se alguna vacant o absència dels membres de la Comissió, la secretària autonòmica d'Educació designarà els suplents corresponents.
Sexta. Ordenació, instrucció i resolució de les subvencions
L'ordenació i instrucció del procediment correspondrà a l'Àrea de Política Lingüística.
Per a l'ordenació i l'informe sobre la distribució de les subvencions entre les sol·licituds, la Comissió tindrà en compte els criteris que s'indiquen seguidament.
Les sol·licituds seran ordenades en una llista, de més a menys, segons la puntuació que obtinguen de l'aplicació del barem següent:
a) Valoració sobre l'interés social i cultural de l'obra. Màxim 20 punts.
b) Foment de la promoció social del valencià. Màxim 40 punts.
c) Projecte de producció i representació de l'obra. Màxim 40 punts.
Una vegada ordenada la llista, podrà considerar-se exclosa de continuar en el procés de valoració, aquella sol·licitud que no haja superat els 50 punts.
Amb la llista definitiva es procedirà a la distribució del pressupost disponible. La subvenció no podrà superar el 50% del pressupost sol·licitat.
Si l'import de les sol·licituds, entre les quals s'ha de distribuir la subvenció, supera la quantitat de la subvenció màxima prevista en la convocatòria, s'aplicarà una reducció percentual i proporcional per a cada una de les obres.
Atenent els criteris indicats, tenint en compte la quantitat de sol·licituds presentades, i valorades, i el total del pressupost disponible per a l'atorgament de subvencions, s'elaborarà l'informe i la proposta pertinent, que l'Àrea de Política Lingüística com a òrgan instructor formularà a la secretària autonòmica d'Educació.
Vista la proposta, la secretària autonòmica d'Educació resoldrà la concessió i la quantitat de la subvenció. Esta resolució serà publicada en el Diari Oficial de la Comunitat Valenciana, a l'efecte del que disposa l'article 18 LGS.
Sèptima. Obligacions
Les entitats beneficiàries de les subvencions tindran les obligacions següents:
a) Realitzar l'activitat que fonamenta la subvenció i justificar-la adequadament segons s'indica en esta convocatòria. Així mateix, en els crèdits i en la difusió de les obres subvencionades, s'haurà de fer constar la col·laboració de la Conselleria d'Educació.
b) Comunicar a la Conselleria d'Educació unes altres ajudes i subvencions obtingudes d'altres organismes, així com els altres recursos o ingressos per a la mateixa finalitat. La comunicació s'haurà d'efectuar en conéixer les aportacions i, en tot cas, amb anterioritat a la justificació de l'aplicació que s'ha donat als fons percebuts.
c) Estaran sotmeses a les actuacions de comprovació i de control financer que corresponen a la Intervenció General, a les quals aportaran la documentació que se'ls requerisca.
d) Disposar dels llibres comptables, els registres diligenciats i dels altres documents, degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.
e) Conservar els documents justificatius de l'aplicació dels fons rebuts en la mesura que podran ser objecte de les actuacions de control i de comprovació.
f) Acreditar, amb anterioritat a dictar-se la proposta de resolució i abans del pagament de la subvenció, que estan al corrent en les obligacions tributàries i de la Seguretat Social.
g) Procedir al reintegrament dels fons percebuts en els supòsits indicats en l'article 37 de la LGS.
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.
Octava. Causes de reintegrament
1. En aplicació de l'article 19.3 i 19.4 de la LGS, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.
2. L'import de les subvencions en cap cas no podrà ser de tal quantitat que, aïlladament o en concurrència amb subvencions, ajudes d'altres administracions públiques, d'altres ens públics o privats, o d'altres ingressos, supere el cost de l'activitat que ha de realitzar el beneficiari.
3. En aplicació de l'article 37 de la LGS també serà procedent el reintegrament en els casos següents:
a) Obtenció de la subvenció havent falsejat les condicions requerides o haver amagat aquelles que haurien impedit la subvenció.
b) Incompliment total o parcial de l'objectiu de l'activitat o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la LGS i en les normes establides en esta convocatòria.
d) Incompliment de l'obligació d'adoptar les mesures de difusió establides en l'apartat 4 de l'article 18 de la LGS i en l'apartat 7.a) d'esta convocatòria.
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com l'incompliment de les obligacions comptables, registrals o de conservació de documents, quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol Administració o ens públics o privats, nacionals, de la Unió Europea o d'organismes internacionals.
f) Incompliment de l'obligació de realitzar l'activitat subvencionada.
Novena. Forma de pagament
La subvenció concedida es lliurarà, d'una sola vegada, en presentar la documentació justificativa adequada de l'activitat per a la qual s'ha concedit la subvenció.
En cas de justificar gastos per un import, sense IVA, que no supere, en un 50%, la quantitat que s'ha rebut com a subvenció, es procedirà a la minoració proporcional dels gastos efectivament justificats.
Deu. Gestió de la subvenció
L'entitat beneficiària podrà subcontractar, per l'import total o parcial de la subvenció, la realització de la producció de l'obra subvencionada, segons el que indica l'article 29 LGS.
Onze. Justificació de la subvenció
El termini de presentació de la documentació justificativa acabarà el 12 de novembre de 2010. Si la justificació no es presenta en este termini, s'entendrà que es renuncia a l'ajuda i que la subvenció queda sense efectes.
Per a justificar adequadament la subvenció, s'haurà de presentar el compte justificatiu que constarà de:
a) Memòria descriptiva de la realització de la producció, així com de la representació de l'obra de teatre subvencionada.
b) Una relació ordenada de tots els conceptes i de les despeses que es presenten com a justificants.
c) Fotocòpia compulsada de les factures, corresponents als conceptes especificats en l'apartat anterior. El total de les factures haurà de superar, en un 50%, sense comptabilitzar l'IVA, la quantitat que s'ha rebut en concepte de subvenció.
d) Quan l'activitat subvencionada haja sigut finançada amb la subvenció i, a més, amb fons propis o unes altres subvencions o recursos, s'haurà d'acreditar en la justificació l'import, la procedència i l'aplicació d'estos fons a l'activitat subvencionada.
En tot cas, la confluència de subvencions, ajudes econòmiques o uns altres ingressos no podrà superar el pressupost que s'havia previst en la sol·licitud i sobre el qual se li va concedir la subvenció.
e) Dos exemplars, en valencià, dels elements de difusió i publicitat de la realització i representació de la producció subvencionada, en què ha de constar la col·laboració de la Conselleria d'Educació de la Generalitat.